
A töltésmozgás vizsgálata vázizomban

A vázizom összehúzódása az elektromechanikai kapcsolatnak nevezett folyamat
következtében jön létre. Ennek során az akciós potenciál depolarizálja a T-tubulus
membránt, ami az itt elhelyezkedő L-típusú feszültségérzékeny kalciumcsatornák
(dihidropiridin receptor, DHPR, CaV1.1) konformációjának megváltozását okozza. Ez egy
mechanikai jel a RyR1 receptoroknak, amelyek aktiválódása révén kalcium szabadul fel a
szarkoplazmatikus retikulumból, ami elindítja az izomkontrakciót.
A DHPR konformációváltozása a feszültségérzékelő doménjének membránfeszültségváltozás következtében fellépő mozgásának következménye. Ez a mozgás elektromos jelet
generál, amely töltésmozgásként regisztrálható. Nem közvetlenül az ionáramláshoz
kapcsolódik, hanem az ioncsatorna állapotváltozásának jele. A töltésmozgás a DHPR azon
képességét jellemzi, hogy az hogyan érzékeli és reagál a membránpotenciál változására, így
a töltésmozgás vizsgálata segíthet az izomfunkció bizonyos zavarainak megértésében.
A töltésmozgás a patch-clamp technika speciális alkalmazásával mérhető. Az ionáram
blokkolása mellett a membrán fehérjéi által generált kapacitív áramot (a töltésmozgást)
mérjük. Ez az áram a feszültségérzékeny domének mozgásának közvetlen jele.
Munkánk során egy olyan szoftvert fejlesztettünk, amely a patch-clamp áramgörbék
analízisét elvégzi és a töltésmozgást a lehető legpontosabb mértékben meghatározza. A
program fejlesztése Python nyelven történik, a hozzá tartozó scipy, matplotlib, és egyéb
natív könyvtárak felhasználásával az adatelemzéshez. A későbbiekben gépi tanulási
algoritmusokat integrálunk az automatizált adatelemzéshez. A programot kontroll és a
miotóniás disztrófia bizonyos jeleit mutató, ún. CaV1.1Δe29 mutáns egerek izmain végzett
mérések kiértékelésére alkalmazzuk.



